Document ID: 31999R1225

KOMISSION ASETUS (EY) N:o 1225/1999,
annettu 27 päivänä toukokuuta 1999,
ominaisuustietojen määritelmistä vakuutuspalvelutilastoja varten
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yritystoiminnan rakennetilastoista 20 päivänä joulukuuta 1996 annetun neuvoston asetuksen (EY, Euratom) N:o 58/97(1), sellaisena kuin se on viimeksi muutettuna asetuksella (EY, Euratom) N:o 410/98(2), ja erityisesti sen 12 artiklan iii kohdan,
sekä katsoo, että
1) yritystoiminnan rakennetilastoista annetulla neuvoston asetuksella (EY, Euratom) N:o 58/97 luotiin yhteiset puitteet yhteisön vakuutusalan rakennetta, toimintoja, tuloksia ja kilpailukykyä koskevien yhteisön tilastojen tuottamista varten,
2) on tarpeen ottaa käyttöön vakuutuspalvelujen tilastoja varten kerättävien ominaisuustietojen määritelmät, ja
3) suunnitellut toimenpiteet ovat tilasto-ohjelmakomitean lausunnon mukaiset,
ON ANTANUT TÄMÄN ASETUKSEN:
1 artikla
1. Neuvoston asetuksen (EY, Euratom) N:o 58/97 4 artiklassa tarkoitetut tiedot määritellään tämän asetuksen liitteessä.
2. Viitattaessa yritysten tilinpäätöksiin mainituissa määritelmissä käytetään kohtia, joista on säädetty vakuutusyritysten tilinpäätöksistä ja konsolidoiduista tilinpäätöksistä 19 päivänä joulukuuta 1991 annetun neuvoston direktiivin 91/674/ETY(3) 6 artiklassa (tase), 34 artiklassa (tuloslaskelma) ja 63 artiklassa (tilinpäätöksen liitetiedot).
2 artikla
1. Jäsenvaltiot soveltavat näitä määritelmiä asetuksen (EY, Euratom) N:o 58/97 liitteessä 5 annetun 4 jakson 3 kohdassa esitettyihin luettelon A tietoihin viitevuoden 1999 ja sitä seuraavien vuosien osalta ja mainitun asetuksen liitteessä 5 olevan 4 jakson 4 kohdassa esitettyihin luettelon B tietoihin viitevuoden 2003 ja sitä seuraavien vuosien osalta.
2. Jäsenvaltiot soveltavat näitä määritelmiä myös luettelon A tietoihin viitevuosien 1996, 1997 ja 1998 osalta silloin, kun tämä on voimassa olevan kansallisen käytännön mukaista, ja luettelon B tietoihin viitevuosien 2000, 2001 ja 2002 osalta silloin, kun tämä on voimassa olevan kansallisen käytännön mukaista.
3 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 27 päivänä toukokuuta 1999.

Labels: 2
4
19